Vrystaat blaas miljoene op ekspo | Die Vryburger
Vrystaat blaas miljoene op ekspo
Terwyl dienslewering in die Vrystaat 'n ongeëwenaarde laagtepunt bereik het, beplan die Vrystaatse premier, Ace Magashule, 'n diensleweringsekspo vir Vrystaatse departemente met geld wat vir dienslewering gebruik kon word, sê Wouter Wessels, VF Plus-LPW vir die Vrystaat.
Hy sê die premier se kantoor het in die vergadering van die provinsiale finansiële komitee aangekondig dat dit R4 miljoen as deel van die provinsiale aanwasbegroting ontvang om die ekspo te befonds.
"Die ekspo gaan die provinsie se diensleweringsprestasies van die afgelope nege jaar, sedert Magashule se bewind, ten toon stel. Dit is belaglik dat inwoners na Bloemfontein aangery gaan word om 'n tentoonstelling van dienslewering te sien terwyl daar nie dienste gelewer word waar hulle woon nie.
"Waar die R4 miljoen gebruik kon word om vir kritieke dienste aan te wend, vat die premier nou dienste van inwoners weg in 'n poging om sy bewind se beeld by dieselfde inwoners te poets met dienslewering wat nie bestaan het nie.
"Indien 'n mens die ANC en Magashule se bewind van die afgelope nege jaar beskou, is daar nie veel om uit te stal by sy diensleweringsekspo nie," sê Wessels.